রামলীলা
রামলীলা (হিন্দি ভাষায়: रामलीला) একপ্রকার লোকনাট্যশৈলী। এই নাট্যধারায় হিন্দু মহাকাব্য রামায়ণ-এ বর্ণিত রাম ও রাবণের মধ্যে সংঘটিত দশদিনব্যাপী যুদ্ধের পুনরাভিনয় করা হয়। এই নাট্যশৈলীর উদ্ভব ভারতীয় উপমহাদেশে। রামের বিজয়ের স্মরণে আয়োজিত উৎসব বিজয়া দশমী বা দশেরার পূর্বের দশ রাত্রিতে রামলীলার আয়োজন করা হয়ে থাকে। উৎসব শেষ হয় দশেরায়। রাম বিষ্ণুর সপ্তম অবতার এবং রামায়ণ মহাকাব্যের কেন্দ্রীয় চরিত্র। হিন্দু বিশ্বাস অনুযায়ী রামায়ণ ভারতের আত্মা ও ঈশ্বরোপলব্ধির একটি অন্যতম অবলম্বন; এবং রামলীলা হল এই মহাকাব্যেরই মঞ্চাভিনয়। রামলীলার উপজীব্য “মর্যাদা পুরুষোত্তম” রামের জীবন, সময় ও মূল্যবোধ। রামের কাহিনি ভারতে এতটাই জনপ্রিয় যে ভারতীয় সংস্কৃতির মূল ধারায় ধর্ম-বর্ণ-ভাষা নির্বিশেষে রামলীলার বিচরণ।